**УСТАВ**

**НА НАРОДНО ЧИТАЛИЩЕ „ХРИСТО БОТЕВ 1937”**

**БУРГАС**

ГЛАВА ПЪРВА

ОБЩИ ПОЛОЖЕНИЯ:

Чл. 1 Този устав урежда устройството, управлението, дейността, имуществото, финансирането, издръжката и прекратяването на Народно

читалище „Христо Ботев 1937” - Бургас.

Чл. 2 /1/ Народно читалище „Христо Ботев 1937” е традиционно и самоуправляващо се културно - просветно сдружение на жители от гр. Бургас. То осъществява функции и по изпълнение на държавни културно - просветни задачи. В дейността на читалището могат да участват всички лица като не се допускат ограничения по права и привилегии, основани на раса, народност, етническа и политическа принадлежност, пол, произход, религия, образование, убеждения, лично и обществено положение или имуществено състояние.

/2/ Читалището е юридическо лице с нестопанска цел.

/3/ Читалището е вписано в регистъра на Министерството на културата под № 153 от 04.07.2001 г.

Чл.3 Наименование на читалището: ”Христо Ботев 1937” – Бургас със седалище и адрес на управлението обл. Бургас, гр. Бургас 8002, кв. ”Победа”, ул. ”Кубрат” №7.

Читалището е създадено и функционира на основание Закона за народните читалища и този устав.

Чл. 4 Читалището осъществява своята дейност в тясно взаимодействие с учебни заведения, културните институти, обществени и стопански организации, които извършват и подпомагат културно - просветната, художествено - творческата и социалната дейност.

Чл. 5 Читалището поддържа най - тесни връзки на сътрудничество при осъществяването на културни дейности, организирани от Община Бургас. Своята дейност то съобразява със стратегията на Министерството на културата.

ГЛАВА ВТОРА

**ЦЕЛИ И ЗАДАЧИ:**

Чл. 6 Целта на Народно читалище ”Христо Ботев 1937” - Бургас са да задоволява потребностите на гражданите, свързани със:

1.Развитие и обогатяване на културния живот.

2.Запазване на обичаите и традициите на населението.

3.Разширяване на знанията на гражданите и приобщаването им към ценностите и постиженията на науката, изкуството и културата.

4.Създаване и поддържане на електронно – информационна мрежа и осигуряване на достъп до информация.

5.Възпитаване и утвърждаване към национално самосъзнание.

6.Възпитаване в дух на демократизъм, родолюбие и общочовешка нравственост.

**Чл. 7** За постигане на целите си читалището извършва основни дейности като:

1.Урежда и поддържа публична библиотека над 3000 тома, читалня, фоно-, фото-, филмо- и видеотека, както и достъп до бази от данни, съхранени на временни информационни носители, предоставя компютърни и интернет услуги.

2.Развива и подпомага художественото любителско творчество.

3.Организира школи, кръжоци, курсове и клубове.

4.Организира кито- и видеопоказ, концерти, чествания, празненства, изложби и конкурси.

5.Събира и разпространява знания за родния край.

6.Създава и съхранява музейни сбирки.

**7.Спорт и младежки дейности .**

Чл.8 Читалището може да извършва и други дейности, подпомагащи изпълнението на основните му цели и задачи с изключение на използването на помещения на читалището за клубове на политически и религиозни организации, както и дейности, противоречащи на добрите нрави, на националното самосъзнание и традиции. Не разпределя печалба от гореспоменатите дейности.

Чл.9 Читалището няма право да организира и предоставя имуществото си за хазартни игри и нощни заведения.

Чл. 10 Читалището да не се използва в личен и частен интерес на определени вътрешни за читалището лица, каквито са председателя, секретаря, членове на Настоятелството и Проверителната комисия и членове на техните семейства.

ГЛАВА ТРЕТА

ЧЛЕНУВАНЕ И УПРАВЛЕНИЕ

Чл.11 Членуването в читалището е доброволно. То настъпва с устно заявяване на желанието и със заплащане на членски внос. Приемането на нови членове се прекратява 2 месеца преди отчетно - изборното събрание.

/1/ Членовете на читалището са индивидуални, колективни и почетни.

/2/ Индивидуалните членове са: действителни и спомагателни. Те са български граждани и са длъжни да спазват устава на читалището, да опазват имуществото на читалището, да участват в читалищната дейност според възможностите си и да не извършват действия, уронващи доброто име на читалището.

1.Действителни членове са лица, навършили 18 години, които плащат редовно годишен членски внос и имат право да избират и бъдат избирани.

2.Спомагателни членове са физически лица, ненавършили 18 години, те имат право на съвещателен глас.

/3/Колективни членове могат да бъдат: съюзни и професионални организации, търговски дружества, кооперации, стопански предприятия, сдружения, фондации, клубове и творчески колективи, които подпомагат читалищата, поддържат и обогатяват материалната им база и плащат определен годишен членски внос, те имат правата на действителни членове с изключение на това да бъдат избирани в ръководните органи на читалището в това си качество.

/4/Почетни членове могат да бъдат граждани с изключителни заслуги към читалището. Решението за почетно членство се вземат от Общото събрание по предложение на Настоятелството.

/5/Кандидатурите на действителните членове, както и предложението за спомагателното членство се приемат от Общото събрание. Членовете на читалището имат право да получават улеснен достъп до всички читалищни форми на дейност по ред, определен от Настоятелството.

ГЛАВА ЧЕТВЪРТА

ОРГАНИ НА УПРАВЛЕНИЕ НА ЧИТАЛИЩЕТО

Чл.12 Органи на читалището са: Общото събрание, Настоятелството и Проверителната комисия.

Чл.13 Върховен орган на читалището е Общото събрание.

Чл.14 /1/ОБЩОТО СЪБРАНИЕ:

1.Изменя и допълва устава.

2.Избира и освобождава членовете на Настоятелството, Проверителната комисия и Председателя.

3.Приема вътрешни актове, необходими за организацията и дейността на читалището.

4.Определя основните насоки на дейността.

5.Изключва членове на читалището.

6.Обявява за „Почетен член на читалището” лицата по чл.15.

7.Приема годишната културна програма, годишен отчет и бюджета на читалището до 30 март на следващата година.

8.Взема решение за членуване или прекратяване на членство на читалището в читалищни съюзи.

9.Взема решения за отнасяне пред съда на незаконосъобразни действия на ръководството или на отделни читалищни членове.

10.Определя членския внос.

11.Отменя решения на органите на читалището.

12.Взема решения за прекратяване на читалището.

/2/Решенията на Общото събрание са задължителни за ръководните органи на читалището.

Чл.15 /1/Редовно Общо събрание се свиква от Настоятелството най - малко веднъж годишно. Извънредно Общо събрание може да бъде свикано по решение на Настоятелството, по искане на Проверителната комисия или на една трета от членовете на читалището с право на глас. При отказ на Настоятелството да свика извънредно общо събрание до 15 дни от постъпването на искането Проверителната комисия или 1/3 от членовете на читалището с право на глас могат да свикат извънредно общо събрание от свое име.

/2/Поканата за събранието трябва да съдържа дневния ред, датата, часа, мястото на провеждането му и кой го свиква. Тя трябва да бъде получена от членовете на читалището не по - късно от 7 дни преди датата на провеждането му срещу подпис. В същия срок преди датата на заседанието поканата за неговото свикване следва да бъде залепена на вратата на читалището и на други общодостъпни места.

/3/ При липса на кворум събранието се отлага с 1 час, след което то се зачита за законно, ако на него присъстват минимум 1/3 от членовете при редовно общо събрание или минимум 1/2 плюс 1 от членовете при извънредно общо събрание.

/4/ Решенията по чл.14, ал.1, 4, 10, 11 и 12 от Устава се вземат с мнозинство най-малко 2/3 от всички членове. Останалите решения се вземат с мнозинство повече от 1/2 от присъстващите членове.

/5/ Две трети от членовете на общото събрание на читалището могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава. Искът се предявява в едномесечен срок от узнаването на решението.

Чл.16 /1/Изпълнителен орган на читалището е Настоятелството, което се състои най-малко от 3 члена, избрани за срок от 3 години. Същите да нямат роднински връзки помежду си по права и съребрена линия до 4 степен.

/2/НАСТОЯТЕЛСТВОТО:

1.Свиква Общото събрание.

2.Осигурява изпълнението на решенията на Общото събрание.

3.Подготва и внася в Общото събрание отчет за дейността на читалището.

4.Подготвя и внася в общото събрание проект за бюджет на читалището и утвърждава щата му.

5.Назначава секретаря на читалището и утвърждава длъжностната му характеристика.

/3/Настоятелството взема решения с мнозинство повече от половината на членовете си.

Чл.17 /1/Председателят на читалището е член на Настоятелството и се избира от Общото събрание за срок от 3 години.

/2/ ПРЕДСЕДАТЕЛЯТ:

1.Организира дейността на читалището съобразно закона, устава и решенията на Общото събрание .

2.Представлява читалището.

3.В срок до 10 ноември представя на кмета предложение за своята дейност през следващата година.

4.Свиква и ръководи заседанията на Настоятелството и председателства Общото събрание.

5.Представя ежегодно до 31 март пред кмета на общината и общинския съвет доклад за осъществените читалищни дейности. Отчита дейността си и пред Настоятелството.

6.Сключва и прекратява трудовите договори със служителите съобразно бюджета на читалището и въз основа на решение на настоятелството.

Чл.18 /1/ СЕКРЕТАРЯТ на читалището:

1.Организира изпълнението на решенията на Настоятелството, включително решенията за изпълнение на бюджета.

2.Организира текущата основна и допълнителна дейност.

3.Отговаря за работата на щатния и хоноруван персонал.

4.Представлява читалището заедно и поотделно с председателя.

5.Подписва финансово - счетоводни документи при делегиране на правомощия от председателя.

/2/ Секретарят не може да е в роднински връзки с членовете на Настоятелството и Проверителната комисия по права и съребрена линия до 4 степен.

Чл.19. /1/ ПРОВЕРИТЕЛНАТА КОМИСИЯ се състои от 3 членове, избрани за срок от 3 години.

/2/ Членовете на проверителната комисия не могат да бъдат лица, които са в трудови правоотношения с читалището или са роднини на членовете на настоятелството по права линия, съпрузи, братя, сестри и роднини по сватовство от първа степен.

/3/ Проверителната комисия осъществява контрол върху дейността на настоятелството, председателя и секретаря на читалището за спазване на закона, устава и решенията на общото събрание.

/4/При констатиране нарушения Проверителната комисия уведомява Общото събрание на читалището, а при данни за извършено престъпление и органите на прокуратурата.

Чл.20 Не могат да бъдат избирани за членове на Настоятелството и Проверителната комисия лица, които са осъждани на лишаване от свобода за умишлени престъпления от общ характер.

ГЛАВА ПЕТА

ИМУЩЕСТВО И ФИНАНСИ

Чл.21 /1/ Народно читалище „Христо Ботев 1937” – Бургас ползва сграда, намираща се на ул. „Кубрат” №7 в кв. Победа, гр. Бургас, отстъпена безвъзмездно с решение на Общинския съвет в Бургас с Протокол

№ 27 / 10.10.2001 г.

Чл.22 Имуществото на Народно читалище „Христо Ботев 1937” - Бургас се състои от право на собственост и от други вещни права, вземания, ценни книжа, други права и задължения.

Чл.23 Читалището набира средства от следните източници:

1.Членски внос.

2.Културно - просветна дейност.

3.Субсидии от държавния и от общинския бюджет.

4.Наеми от недвижимо и движимо имущество.

5.Дарения и завещания.

6.Други приходи.

Чл.24 /1/Секретарят на читалището участва в комисия при разпределението на предвидените по общинския и държавния бюджет средства за читалищна дейност. Средствата, определени от комисията, се управляват самостоятелно от читалището.

/2/При недостиг на средства в бюджета на читалището за поддръжка и ремонт на читалищната сграда, също по решение на Настоятелството, кандидатства пред общината за предоставяне на необходимите средства въз основа на чл.23, ал.ІІ от Закона за народните читалища.

Чл.25 /1/Недвижимите имоти, собственост на читалището, не могат да бъдат отчуждавани и ипотекирани.

/2/Движимите вещи могат да се отчуждават и залагат само по решение на Настоятелството.

/3/Читалищното настоятелство изготвя годишния отчет за приходите и разходите, които се приемат на Общо събрание.

/4/Отчетът за разходваните средства от бюджета се представя в общината, на чиято територия се намира читалището.

Чл.26 /1/ Председателят на читалището ежегодно в срок до 10 ноември е длъжен да представи на кмета на общината предложение за дейността на читалището през следващата година.

/2/ Председателят на читалището представя ежегодно до 31 март пред кмета на общината и общинския съвет доклад за осъществените дейности в изпълнение на програмата и за изразходваните от бюджета средства от предходната година.

Чл.27 Счетоводната отчетност се води в пълно съответствие със Закона за счетоводството и приложимото действащо законодателство.

ГЛАВА ШЕСТА

ПРЕКРАТЯВАНЕ

Чл.28 /1/Читалището може да бъде прекратено по решение на Общото събрание при трайна невъзможност да изпълнява дейността си.

/2/Решението по предходната алинея подлежи на вписване в регистрите на Окръжния съд по регистрацията му.

ПРЕХОДНИ И ЗАКЛЮЧИТЕЛНИ

РАЗПОРЕДБИ

1. Читалището има кръгъл печат, в средата с разтворена книга, с надпис около нея: Народно читалище „Христо Ботев 1937” – Бургас.

2.Празникът на читалището е 1 ноември.

§ 1. Този устав влиза в сила веднага след приемането му и отменя досега действащия устав, както и всички вътрешни правила, които му противоречат.

§ 2. За всички неуредени въпроси се прилага Законът за народните читалища и действащите в страната нормативни актове.

Този Устав е приет на редовно Общо събрание на читалището, проведено на 26.01.2010г., съобразно §34 от ПЗР на ЗИД на Закона за народните читалища, обн. ДВ, бр. 42 от 2009 г. и отменя Устава на читалището, приет на общо събрание, проведено на 14.07.1997 г.

**НАРОДНО ЧИТАЛИЩЕ “ХРИСТО БОТЕВ 1937 ” - БУРГАС**

Гр. Бургас 8002, кв.”Победа”, ул.”Кубрат”№ 7,тел.0895506280,e-mail: [hr.b\_pobeda@abv.bg](mailto:hr.b_pobeda@abv.bg)

**Справка за ЧН и ПК**

**2019**

**ЧИТАЛИЩНО НАСТОЯТЕЛСТВО - 3**

1. ЗЛАТИНА РАЧЕВА РАЧЕВА –ПРЕДСЕДАТЕЛ

Висше-социални дейности – социален работник

2.ИВАНКА СТОЯНОВА СТАМАТОВА–ЧЛЕН

Висше – публична администрация

3.БИСЕРКА ТОДОРОВА ИВАНОВА– ЧЛЕН

Средно – социален работник

**ПРОВЕРИТЕЛНА КОМИСИЯ - 3**

1.МАРИЯ АЛЕКСАНДРОВА ИВАНОВА –ЧЛЕН

Висше образование – счетоводител

2. ДИАНА ГОСПОДИНОВА ДРАГОВА –ЧЛЕН

Средно образование– продавач-консултант

3.ПЕТЯ ХРИСТОВА БИСЕРОВА –ЧЛЕН

Средно образование – продавач-консултант